Opetus- ja kulttuuriministeriö LAUSUNTO

PL 29  
00023 Valtioneuvosto

**Hallituksen esitys eduskunnalle laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta.** (OKM/57/010/2014)

Hallitus ehdottaa muutettavaksi lukiokoulutuksen ja ammatillisen koulutuksen järjestämisluvan ja vapaan sivistystyön oppilaitoksen ylläpitämisluvan myöntämistä ja peruuttamista koskevia säännöksiä. Esitys sisältää luonnoksen lakien muuttamisesta.

Vaalan kunnalla on lupa järjestää lukiokoulutusta ja Vaalan kunta on Oulujärven kansalaisopiston ylläpitäjä.

Vaalan kunnan yleisiä näkökohtia lukiokoulutukseen:

* Kunnalla ja oppilaitoksilla tulisi olla tarkat ja selvät kriteerit siitä, millä perusteilla lukiokoulutuksen järjestämislupa tullaan myöntämään.
* Kuntaa ihmetyttää aikataulu, jolla asiaa viedään eteenpäin: isojen asioiden pohdintaan ei jää juuri aikaa. Lisäksi sellaisessa tilanteessa, jossa lukiolupaa ei myönnetä, oppilaitos ei voi käsittääksemme ottaa sisään opiskelijoita syksyllä 2015 (mikäli toimintaa ei voi jatkaa vuoden 2017 jälkeen). Miten oppilaitosta ja lukiokoulutusta yleensä markkinoidaan epävarmassa tilanteessa?
* Missä viipyy lukiokoulutuksen tuntijakopäätös? Nimenomaan pienempien yksiköiden opetuksen järjestämiseen vaikuttaa mm. se, kuinka paljon valinnaisuus lisääntyy.
* On pelkona, että kiireinen aikataulu saattaa aiheuttaa sen, että demokratiaan kuuluva kuuleminen ei oikeasti ole aitoa kuulemista.
* Opettajia huolestuttaa todella paljon, miten henkilöstön asema turvataan muutostilanteessa.

Vaalan kunnan tarkoituksena on säilyttää lukiokoulutus omassa kunnassa seuraavin perustein:

* lukio on kunnan ainoa toisen asteen oppilaitos
* matkaa lähimpiin kaupunkeihin (joissa varmasti lukio-opetusta tulevaisuudessa järjestetään) on noin 93 km (Oulu ja Kajaani)
* matkaa lähimpään lukioon on 34 km (Utajärven pieni lukio), ja sen jälkeen seuraaviin lukioihin on noin 60 km (Paltamo, Muhos, Puolanka)
* kunnan sisällä toimii vain koulukuljetukset, jotka ovat julkista liikennettä, koulukuljetukset saapuvat koulupäivinä kunnan keskustaajamaan klo 8.40 ja lähtevät klo 15.10, koulujen loma-aikoina julkisia liikenneyhteyksiä ei ole laisinkaan sivukylille.
* sivukyliltä on mahdoton kulkea toisen kunnan lukioon siten, että nuori voisi opiskella siellä koko koulupäivän ajan, ja palaisi sitten illalla takaisin kotiin
* jos lukiokoulutus kunnastamme loppuu, koulutuksen saavutettavuus ja koulutustakuu perusopetuksen jälkeen eivät toteudu muuten kuin, että nuori muuttaa kunnasta isommalle paikkakunnalle (jossa 2. asteen koulutusta järjestetään)
* Vaalan lukio sijaitsee Vaalan koulukeskuksessa, joka on valmistunut v. 2012 (rakennettu lukion kylkeen). Vaalan koulukeskuksessa toimii lukion lisäksi Vaalan yhtenäiskoulu (vuosiluokat 1.-9.). Vaalan päiväkoti, jossa toimii esiopetus, rakennetaan koulukeskuksen yhteyteen vuosina 2015 - 2016.
* Koulukeskuksen tilat ja välineet ovat uudet ja ajanmukaiset. Lukioluokissa samoin kuin koko koulukeskuksessa on käytössä viimeisin opetusteknologia.
* lukiolla ja peruskoululla (Vaalan yhtenäiskoulu) on 15 yhteistä opettajaa
* lukio toimii taloudellisesti tehokkaasti perusopetuksen kanssa yhteisten virkojen kautta
* mikäli lukiota ei ole, perusopetuksen aineenopetus rapautuu
* lukio tekee yhteistyötä myös Oulujärven kansalaisopiston kanssa hallinnon (lukion ja kansalaisopiston rehtori, joka hoitaa myös sivistysjohtajan tehtävät, ja yhteinen palvelusihteeri), opettajien ja esimerkiksi opiskelijoille tärkeiden musiikkikurssien kautta (kansalaisopisto hoitaa taiteen perusopetuksen kunnassamme)
* paikkakunnalla oleva lukio on erityisen tärkeä sellaisille nuorille, joilla tulevaisuuden suunnitelmat eivät ole vielä selvät ja/tai jotka eivät ole vielä kypsiä muuttamaan pois kotoa. Näin oppilaitos ehkäisee syrjäytymistä. Lukioomme ei ole keskiarvorajaa.
* koulutuksen laatu on Vaalan lukiossa ollut erittäin hyvällä tasolla pitkään
* oppilaitoksen henkilökunta on pätevää ja työhönsä erittäin sitoutunutta
* pätevän opetushenkilön saatavuus on hyvä, mikä on huomattu esim. virkavapaiden sijaisia rekrytoitaessa
* opinto-ohjaukseen on erinomainen resurssi, samoin opiskelijahuoltotyöhön
* opetuksemme on riittävän ohjattua: pienessä lukiossa esimerkiksi valinnat on mahdollista käydä jokaisen kanssa henkilökohtaisesti läpi, jolloin opiskelija saa valmiin lukujärjestyksen käteensä. Ajelehtijoita ei ole.
* uuden lain mukainen opiskelijahuoltotyö toimii jo nyt myös käytännössä: kouluterveydenhoitaja on koulukeskuksessa 4 päivää/viikko ja koulukuraattori 2 päivää/viikko, myös psykologipalveluja on saatavilla 2 päivää/viikko.
* kunnan lukio on tehokas: yksittäisiä poikkeuksia lukuun ottamatta kaikki opiskelijat valmistuvat kolmessa vuodessa
* koulukuljetukset toimivat hyvin yhdessä perusopetuksen ja esiopetuksen kanssa
* kurssitarjonta on laaja ja pystymme tarjoamaan kaikki lukion pakolliset ja syventävät kurssit, lisäksi etälukio täydentää tarjontaa mm. kielten opiskelussa
* lukiossamme luetaan kieliä laajasti (mm. saksaa ja ranskaa, välillä venäjääkin)
* lukiomme on hyvin verkostoitunut: yhteistyötä tehdään lähilukioiden, eLukion ja Oulun yliopiston kanssa.
* Opettajien täydennyskoulutusta ja OPS-koulutuksen toteutamme yhdessä Kainuun kuntien kanssa
* Lukiollamme on lisäksi jokaiselle vuosikurssille kansainvälisyysprojekti, jonka kautta jokaisella opiskelijalla on mahdollisuus opinto- ja kulttuurimatkaan ulkomaille. Rahaa keräämme esimerkiksi tekemällä yhteistyötä paikallisten yritysten kanssa sekä teemme vanhustyötä Lions Club Vaalan tukemana.
* uskomme, että Vaalan kunnan taloudelliset edellytykset riittävät takaamaan koulutuksen jatkumisen, ellei aivan radikaaleja muutoksia rahoituspohjaan tai työllisyystilanteeseen tule.

Vaalan kunta on pystynyt toteuttamaan ylläpitäjänä kansalaisopistotoiminnan taloudellisesti kestävästi huomioiden myös asukkaiden taloudellisen tilanteen. Etäisyyttä lähimpään kansalaisopistoon on 60 km, ja etäisyytemme Kajaaniin ja Ouluun on 93 km. Oman kansalaisopistotoiminnan säilyminen lähipalveluna omassa kunnassa on Vaalan kunnalle erityisen tärkeää. Lakiluonnoksessa oleva maininta, että opetus- ja kulttuuriministeriö voi tutkia taloudelliset edellytykset vapaan sivistystyön oppilaitoksen ylläpitämiseen viran puolesta, luo epävarmuutta, koska tarkkoja kriteereitä ei ole annettu.

Vaalan kunta korostaa lukiokoulutuksen ja myös kansalaisopistotoiminnan tärkeää roolia kunnassamme. Lukio on ainut 2. asteen oppilaitos ja Oulujärven kansalaisopisto on ainut vapaata sivistystyötä järjestävä oppilaitos kunnassamme.

Vaalassa 4.11.2014

VAALAN KUNNANHALLITUS